Boira i l'Alcalde de Paterna es reuneixen per abordar la situació del Corredor Mediterrani
15/02/2017

# Boira i l'Alcalde de Paterna es reuneixen per abordar la situació del Corredor Mediterrani

[![Boira i l'Alcalde de Paterna es reuneixen per abordar la situació del Corredor Mediterrani ](/images/noticias/2017/02/sagredo-boira.jpg)](/images/noticias/2017/02/sagredo-boira.jpg)

15.02.2017

El secretari autonòmic d'Habitatge, Obres Públiques i Vertebració del Territori, Josep Vicent Boira i l'Alcalde de Paterna i impulsor de la Plataforma de Ciutats i mancomunitats de València, Juan Antonio Sagredo s'han reunit per posar en comú les diferents mesures que s'estan realitzant des de l'administració autonòmica i l'àmbit local per revindicar i defensar la importància i necessitat del Corredor Mediterrani.

Durant la trobada, Josep Vicent Boira ha destacat els passos donats des de l'actual govern valencià amb la creació del Fòrum Valencià pel Corredor Mediterrani que aglutina a organitzacions, empresarials, universitats públiques, sindicats, col•legis professionals, els grans ports, empreses com Ford i el propi Consell. Aquest fòrum s'ha convertit un espai de coordinació on compartir informació i al mateix temps com un espai de pressió, per poder alçar la veu i reivindicar davant Europa i el Govern d'Espanya, de manera contundent, que s'inverteix en aquesta infraestructura.

A més, Boira també ha recordat les diferents reunions que s'han produït a Brussel•les, on per primera vegada el govern valencià ha tingut veu i presència a Europa per defensar el Corredor Mediterrani i ha advertit que “des del Consell seguiran treballant i defensant els interessos dels valencians perquè aquesta infraestructura és una prioritat per a la Comunitat Valenciana”.

Per la seua banda, el primer edil ha aprofitat la reunió per traslladar a Boira l'important paper que exerceix la Plataforma de ciutats i mancomunitats de València, liderada i impulsada per Paterna, com a agent transmissor d'experiència industrial i turística fonamental per vertebrar el territori, adequar-se a l'arribada del Corredor i convertir-se en la porta d'Europa.

D'aquesta manera, Sagredo ha explicat la Carta en Defensa del Corredor Mediterrani que aposta per aquesta infraestructura com a eix fonamental del progrés econòmic de la Comunitat i que ha estat subscrita per més d'una vintena de municipis i de mancomunitats de la província de València, i en la qual demanen que aquesta infraestructura sigui tinguda en compte als Pressupostos Generals de l'Estat per 2017 que s'estan debatent i negociant i la jornada en defensa del corredor que, sota el títol "Junts per un projecte comú", l'Ajuntament de Paterna va organitzar el passat mes de novembre i en la qual va reunir a alguns dels principals agents relacionat amb l'eix ferroviari com FERRMED, la Confederació Espanyola d'Àrees Empresarials (CEDAES), el Col•legi d'Economistes de València o el Col•legi d'Enginyers Industrials de València.

Durant la reunió, els dos dirigents han coincidit en la necessitat de seguir sumant suports en la defensa del Corredor Mediterrani i aconseguir que aquest eix ferroviari rebi l'impuls necessari i sigui una via directa en la interrelació econòmica, social i cultural per millorar la competitivitat del territori valencià en tots els seus àmbits.